Ekiwandiiko#1 » Kasambula 10th, 2018, 3:24 pm
Luweekula ye wessaza afuga Essaza Buweekula. Erinnya Luweekula lyava ku muzira Kyewaalabye Owekkobe eyawangula ku Bunyoro ekitundu ky'essaza ekyafuuka Buweekula. Kyewaalabye Abanyoro bonna baamutya nnyo. Abakazi baatyanga n'okuggya abaana baabwe mu mabega kuba buli lwe baawuliranga nti: "Kyewaalabye wuuyo" nga badduka buddusi. Naye bwe baatukanga mu kafo akeekusiifu ng'abamu bagamba bannaabwe nti "Muweekule abaana bayonkeko".
Ku enjogera eyo abantu kwe baasinzira okutuuma Kyewaalabye erinnya erya Luweekula. Kyewaalabye yaliwo ku Ssekabaka Kamannya e Kasangejje.
Olubereberye Luweekula yabanga Ssaabawaali wa Mukwenda ne kaakano Ssaabawaali w'e Ssingo bw'ayitibwa, naye kyandibadde kirungi embuga ya Ssaabawaali efune erinnya eddala nga bwe waliwo amannya g'ebitongole ebingi ebitakyaliwo. Kyewaalabye yaziikibwa mu Buweekula ku mutala Kabyuma. Mbu omunyoro omutaka Kyewaalabye gwe yagoba ku mutala kwe ya kuba embuga ye yali muweesi, ng'erinnya lye ye "Lukubabyuma" era ku mutala ogwo kwaliko amatale ge yafukungamu ebyuma. Okwo Kyewaalabye kwe yaggya okutuuma ekifo kye erinnya Kaabyuma.
Ebigambo byo wandiise: 152
eng_Latn lug_Latn lug_Latn lug_Latn lug_Latn